老去也
作者：薛逢
朝代：唐

paragraphs: 惆悵人生不滿百，一事無成頭雪白。
迴看幼累與老妻，俱是途中遠行客。
匣中舊鏡照膽明，昔曾見我髭未生。
朝巾暮櫛不自省，老皮皴皺文縱橫。
合掌髻子蒜許大，此日方知非是我。
暗數七旬能幾何，不覺中腸熱如火。
老去也，爭奈何，敲酒盞，唱短歌。
短歌未竟日已沒，月映西南庭樹柯。